

Konsulenttjenester – Tilbudsforespørsel

**Tittel: Nye lokalsamfunnsmodeller**

Saksnr. 244090

**TILBUDSINVITASJON**

Innholdsfortegnelse

1. Introduksjon 3

2. Behovsbeskrivelse 3

2.1 Bakgrunn 3

2.2 Nærmere om behovet 4

2.3 Krav 5

3. Kontraktsvilkår 6

4. Tidsplan 6

5. Krav til tilbudet 6

6. Evaluering av tilbud 6

6.1 Tildelingskriterier 7

6.2 Intervju 7

6.3 Vurdering av eventuelle avvik, forbehold og forutsetninger 7

# 1. Introduksjon

KS Partnerskap for radikal innovasjon (KS PRI) ønsker bistand til å utvikle metoder for å gjennomføre brede samskapingsprosesser med mål om å utvikle nye lokalsamfunnsmodeller.

Vi har noen forventninger til metoden som er beskrevet under 2.2: “Nærmere om behovet”.

# Behovsbeskrivelse

## Bakgrunn

De demografiske endringene skaper utfordringer for velferdssamfunnet. Dagens velferdsmodell er ikke lenger bærekraftig. Dette kommer til uttrykk blant annet gjennom et stadig økende gap mellom det befolkningen forventer, og hva det offentlige er i stand til å levere. For tiden dreier mye av den offentlige debatten seg om utfordringsbildet. KS PRI ser at det mangler gode modeller (bilder og/eller beskrivelser) for hvordan et velferdssamfunn kan se ut hvis vi løser viktige samfunnsfunksjoner på en radikalt annerledes måte, samtidig som det er et godt samfunn å leve i. På samme tid er det en utfordring at vi som individer har begrenset evne og kapasitet til å forestille oss andre og bedre måter å leve sammen på.

Det er dette vi ønsker å gripe fatt i, i prosjektet «Nye lokalsamfunnsmodeller». Gjennom en prosess i flere trinn med bred medvirkning, vil vi utvikle nye mulige samfunnsmodeller med utgangspunkt i lokalt perspektiv. Med dette ønsker vi å bidra med nye beskrivelser/bilder på et bærekraftig velferdssamfunn, der velferd er en fellesoppgave. Metoden må være inkluderende og stimulere forestillingsevnen til deltakerne. Antakelsen er at gjennom å øve på å forestille seg kan vi se dagens virkelighet gjennom nye øyne, noe som igjen muliggjør andre handlingsalternativer mot en bedre fremtid.

Om KS Partnerskap for radikal innovasjon (KS PRI)

KS etablerte i 2020 programmet "KS Partnerskap for radikal innovasjon». Utfordringene i velferdssamfunnet krever et taktskifte i innovasjonsarbeidet. Evnen til å utvikle mer komplekse og radikale løsninger med samfunnseffekt er avgjørende.

KS PRI mobiliserer til samarbeid om systeminnovasjon som kommer samfunnet og den enkelte innbygger til gode.  Konkrete innovasjonsprosjekter realiseres i samarbeid med KS' medlemmer og andre sentrale partnere. De konkrete innovasjonsprosjektene identifiseres fortløpende og utgjør programmets innovasjonsporteføljer, herunder porteføljen «Ungt utenforskap» og «Demografiutfordringene».

Arbeidet med de to store samfunnsutfordringene krever et bredt partnerskap på tvers av sektorer. Gjennom samarbeid mobiliseres flere av samfunnets ressurser, behov forstås på nye måter og systemiske løsninger kan utvikles. Utfordringene krever at vi trer ut av vante tankemønstre og utvikler radikale løsninger som står i stil med utfordringsbildet.

I tillegg til tett samarbeid med offentlig forvaltning, privat og ideell sektor samarbeider programmet tett med forskningsmiljøer og andre kunnskapsmiljøer, både når det gjelder domenekunnskap om de to samfunnsutfordringene, men også om hvordan vi gjennom systeminnovasjon kan løse disse.

«Nye lokalsamfunnsmodeller»

«Nye lokalsamfunnsmodeller» er en del av en større portefølje og prosjektet hører til hovedprosjektet «Velferd er en fellesoppgave». I dette hovedprosjektet utforsker vi nye måter å bruke samfunnets ressurser på, og nye mentale modeller som vil muliggjøre radikale endringer i måten vi organiserer samfunnet på.

«Nye lokalsamfunnsmodeller» løses i flere trinn:

**Trinn 1:** Få oversikt over eksisterende initiativer og aktiviteter i lokalsamfunn som viser spor av ny praksis på velferdsområdet. Dette er fullført, og eksempelsamling ble lansert på vår konferanse «En scene for radikal innovasjon» 26.09.24.

**Trinn 2:** Utvikle nye lokalsamfunnsmodeller sammen med et bredt utvalg av aktører. Aktørene som blir invitert vil være representanter for lokale og nasjonale organisasjoner, innbyggere, frivillighet, kultur, lokale initiativer og myndigheter fra alle forvaltningsnivåer, m.fl. Lokalt perspektiv blir viktig.

2a Metodeutvikling

2b Fullskala workshop

**Trinn 3:** Gjennom laboratorieøvelser skal vi legge de nye samfunnsmodellene opp mot dagens rammebetingelser for å identifisere barrierer og muligheter for å realisere helt annerledes samfunnsmodeller.

**Trinn 4:** I dette trinnet jobber vi videre med eksperimentering, pilotering eller setter i gang eller forsterker initiativer og aktiviteter som kommer frem gjennom prosessen.

**Denne utlysningen gjelder trinn 2a i prosjektet.**

Årsaken til at vi deler prosjektet inn i flere faser med tilhørende atskilte leveranser er at vi vil beholde en dynamisk tilnærming som gir oss mulighet til å endre prosjektløpet underveis, eventuelt avslutte dersom erfaringer tilsier at det er fornuftig. I tillegg ser vi at vi trenger ulik kompetanse på de ulike delene og en faseinndeling gjør prosjektet mer håndterbart.

Det ble avholdt en [dialogkonferanse](https://innovativeanskaffelser.no/nye-lokalsamfunnsmodeller/) 16.08.2024 med bistand fra Leverandørutviklingsprogrammet (LUP) for å få innspill til behov, utfordringer m.m. Innspillene fra dialogmøtet legges sammen med de andre dokumentene i utlysningen.

## Nærmere om behovet

KS PRI ønsker bistand til å utvikle nye metoder (trinn 2a) for å gjennomføre brede samskapingsprosesser med mål om å utvikle nye lokalsamfunnsmodeller. For å gjennomføre trinn 2a i prosjektet trenger vi en metode som egner seg til det vi ønsker å få til. Vi har noen forventninger til hva metoden skal kunne ivareta og føre til. Per i dag opplever vi at det mangler metoder som tilfredsstiller våre ønsker.

* Vi antar at det vil være nødvendig å utvikle nye metoder, eventuelt videreutvikle eksisterende metoder. Leverandør kan også foreslå metode og sannsynliggjøre at den vil fungere etter hensikten.
* Vi ønsker at metode skal ivareta behovet for radikalitet i utvikling av nye samfunnsmodeller.
* Vi ønsker at metode skal inneholde adaptive sløyfer (adaptive cycles) for å sikre opplevd læring og utvikling for de som deltar.
* Vi ønsker at metoden skal føre til at vi, i alle fall på sikt, får noen rike beskrivelser av nye måter å organisere samfunnet på. Det betyr at vi ikke ønsker å avgrense på tema eller at temaer må organiseres på en slik måte at vi kumulativt får tilstrekkelig med materiale til å utvikle noen helhetlige beskrivelser til senere trinn i prosjektet (2 b og/eller 3).
* Vi ønsker ikke rene fremsynsmetodikker, da vi antar at det er begrensende for forestillingsevnen.
* Vi anerkjenner forestillingsevne som en grunnleggende ferdighet og ønsker at metoden skal ivareta dette.
* Vi antar at visse elementer må hentes fra kunst/kulturfeltet for å sikre inspirasjon/radikalitet.
* Vi ønsker at metoden skal være inkluderende og kunne treffe alle aldersgrupper fra ungdom til eldre innbyggere.

Praktisk gjennomføring og leveranser

* Norsk er arbeidsspråket i prosjektet.
* Gjennomføringsperiode er november 2024 – april 2025.
* Vi ønsker tett samarbeid med leverandør i utvikling av metode.
* Vi ser for oss at workshop-metodikk er sentralt i prosjektet, men andre metoder kan benyttes hvis leverandør kan sannsynliggjøre at valgt metode kan bringe oss dit vi vil. Vi ser for oss:
	+ Interne workshops mellom leverandør og KS
	+ Workshops mellom KS, leverandør og sentrale medarbeidere i vertskommune (Gjerdrum)
	+ Workshops med et utvalg innbyggere og aktører i vertskommune (Gjerdrum) for test av metode. KS tar ansvar for å rekruttere deltagere og skaffe lokaler til dette.
* Sluttleveransen skal inneholde prosess- og metodebeskrivelse, samt utviklet materiell (duker m.m.) slik at denne er klar til bruk til trinn 2b.

## Krav

KS PRI stiller krav om at leverandør har kompetanse på utvikling, metode, design og kunst og kultur. Leverandør må sikre god fasiliteringskompetanse og utformet materiell må ha høy kvalitet.

Kunde ber om at kun referanseprosjekter som vurderes som relevante for dette oppdraget, legges ved tilbudet.

Tilbudet må inkludere alle kostnader som er nødvendige for å gjennomføre prosjektet, inkludert formidling (jf. KS’ standardkontrakt, pkt. 3.1 og 5.1). Den økonomiske rammen for oppdraget er kr. 1.000.000,-.

# Kontraktsvilkår

Som kontraktsvilkår benyttes KS standardkontrakt for FoU-oppdrag.


# Tidsplan

Nedenfor vises sentrale tidspunkter for etablering og gjennomføring av Ordningen.

| **Milepæl** | **Dato/klokkeslett** |
| --- | --- |
| Tilbudsinvitasjon publisert | 18.10.2024 |
| Frist for ev. spørsmål | 28.10.2024 kl. 15.00 |
| Tilbudsfrist | 06.11.2024 kl. 15.00 |
| Intervjuer av tilbydere | Uke 46 |
| Meddelelse om kontraktstildeling | 15.11.2024 |
| Overlevering av sluttleveranse | 01.04.2025 |

# Krav til tilbudet

Tilbudet skal bestå av vedlagte tilbudsbrev, utfylt av leverandøren, vedlagt CV som fremhever relevant utdanning og erfaring for tilbudt personell iht. oppstilte krav, samt et løsningsforslag som fremhever oppdragsforståelse, forslag til metodikk og fremdriftsplan.

Løsningsforslaget skal ikke overstige 5 sider.



Tilbud skal kun leveres via EU Supply, og skal være levert innen den frist som er angitt i kapittel. 4 ovenfor. Vennligst merk at det ikke vil være mulig å laste opp tilbud etter tilbudsfristens utløp. Tilbyderne henstilles således om å starte opplasting og innlevering i god tid før tilbudsfristens utløp.

Hver leverandør har kun anledning til å gi et tilbud. Tilbudet skal rettes mot de oppstilte behov og krav, jf. kapittel 2 ovenfor. Det ikke anledning til å gi alternative tilbud eller tilbud som på anen måte avviker fra beskrevne behov og krav, herunder flere konsulenter enn forespurt. Det er ikke anledning til å inngi tilbud på deler av omfanget.

Tilbudet skal være utformet på norsk og vedstås til og med 06.02.2025 eller frem til kontrakt er inngått dersom dette inntreffer tidligere.

# Evaluering av tilbud

Mottatte tilbud åpnes umiddelbart etter tilbudsfristens utløp, og vil bli behandlet i samsvar med de bestemmelser som fremkommer nedenfor.

## Tildelingskriterier

Kontrakt tildeles til den tilbyder som har inngitt det tilbud med best forhold mellom kvalitet og pris i henhold til tildelingskriteriene som oppstilt i tabellen nedenfor.

| **Tildelingskriterium** | **Vekt** | **Beskrivelse/vurderingstema** |
| --- | --- | --- |
| Kvalitet  | 70 % | * Kompetanse og erfaring hos tilbudt personell.
* Oppdragsforståelse og forslag til gjennomføring
 |
| Pris | 30 % | * Timepris.
 |

## Intervju

KS forbeholder seg retten til å gjennomføre intervju med kandidater som etter innledende evaluering anses som aktuelle for kontraktstildeling. Dokumenterte inntrykk fra ev. intervju vil dokumenteres og inngå i kvalitetsvurderingen.

## Vurdering av eventuelle avvik, forbehold og forutsetninger

KS vil vurdere omfang og konsekvens av eventuelle forbehold mot avtalevilkårene, eventuelle forutsetninger og krav fra tilbyderen, samt eventuelle tilbudte standardvilkår. Disse vil skjønnsmessig bli vurdert under kriteriet ”Pris” om de antas å ha økonomisk verdi, eventuelt under kriteriet «Kvalitet» hvis forholdet antas å ha betydning for kvalitetsvurderingen. Det er ikke anledning til å ta vesentlige forbehold mot kontraktsvilkårene.

Tilsvarende for avvik fra konkurransegrunnlaget, som enten enkeltvis eller samlet representerer et vesentlig avvik fra oppstilte krav eller fra konkurransegrunnlaget for øvrig. Eventuelle avvik vil bli vurdert ut fra viktigheten av forholdet det eventuelt avvikes fra, vesentligheten av avviket, avvikets betydning samt avvikets betydning for konkurransesituasjonen. En samlet vurdering av avvik vil kunne resultere i en avvisningsrett- og eller plikt for å sikre at de beskrevne behov faktisk dekkes og at evalueringen baseres på sammenlignbare tilbud.

For øvrig vil bestemmelsene i anskaffelsesforskriften kapittel 24 legges til grunn.